Rådets udtalelse

af 12. februar 2001

om Danmarks opdaterede konvergensprogram, 2000-2005

(2001/C 77/04)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 9, stk. 3,

under henvisning til Kommissionens henstilling,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 12. februar 2001 gennemgik Rådet Danmarks opdaterede konvergensprogram, der dækker perioden 2000-2005. Ifølge det opdaterede konvergensprogram forventes der budgetoverskud på mellem 2,6-2,9 % af BNP for hele perioden, og den konsoliderede bruttogæld antages at blive reduceret til 34 % af BNP i 2005. I 2000 viste budgetoverskuddet sig at blive større end oprindeligt beregnet og androg 2,7 % af BNP, hvilket først og fremmest skyldtes, at væksten blev stærkere end forventet.

Det makroøkonomiske scenario i det opdaterede program viser, at den årlige reale BNP-vækst, der blev opjusteret til 2,4 % i 2000, vil falde til omkring 1,7 % i årene 2001-2005. Rådet noterer, at dette vækstscenario er blevet nedjusteret i forhold til den tidligere opdatering, og at programmets antagelser om produktivitetsstigninger er moderate efter international målestok. I betragtning af den danske økonomis kraftige udvikling i de seneste år, særlig de store investeringer i maskiner og udstyr og de iværksatte strukturreformer, kunne der forventes en noget stærkere udvikling i vækst og produktivitet. En sådan moderat produktivitetsstigning kan desuden medføre en yderligere forringelse af omkostningskonkurrenceevnen for danske virksomheder, hvis de relative lønomkostninger igen bliver for høje.

Inflationen begyndte at stige i 1999 og forblev relativ høj i 2000. Ifølge det opdaterede program vil inflationen gradvis falde frem til 2002, efterhånden som de udenlandsk inducerede prisstigninger vil aftage, ligesom lønstigningerne skulle blive lidt mere moderate som følge af en svagere indenlandsk efterspørgsel. Rådet mener, at inflationsudsigterne som antaget i det opdaterede program forekommer sandsynlige, men Rådet gentager sin henstilling til den danske regering om at træffe yderligere foranstaltninger i tilfælde af betydelige opadgående ændringer(2), herunder budgetændringer, så meget mere som medlemskabet af ERM2 klart begrænser den monetære politiks rolle i bekæmpelsen af inflationspresset.

Rådet noterer med tilfredshed, at Danmark fortsætter med at opfylde konvergenskriteriet vedrørende den lange rente, og at valutakursen er forblevet stabil over for euroen, også efter folkeafstemningen den 28. september 2000.

Med hensyn til de offentlige finanser konstaterer Rådet med tilfredshed, at de danske myndigheder fortsætter bestræbelserne på at fastholde store budgetoverskud. Danmark opfylder dermed klart kravet i stabilitets- og vækstpagten om en budgetstilling, der ligger "tæt på balance eller udviser overskud" i hele programperioden.

Budgetkonsolideringsstrategien, der blev skitseret i den tidligere opdatering af programmet, fastholdes i det store og hele, idet de primære udgifter i forhold til BNP og skattebyrden falder over programperioden. For 2001 opererer det opdaterede program imidlertid med en lille stigning i både de primære udgifter i forhold til BNP og skattebyrden. Rådet ville have foretrukket en reduktion af begge størrelser i alle årene.

Rådet opfordrer til at udfolde bestræbelser på at begrænse realstigningen i de offentlige udgifter til målet på 1 % pr. år. I 2001 forventes amterne og kommunerne desuden at hæve skatterne klart over de tærskler, der er aftalt med staten. Da disse aftaler mellem staten og kommuner og amter, som tager sigte på at begrænse stigningerne i det offentlige forbrug og skatterne, ofte tidligere er blevet brudt, opfordrer Rådet den danske regering til i overensstemmelse med henstillingerne i de overordnede økonomiske retningslinjer at styrke den institutionelle ramme for at undgå overskridelser i fremtiden.

Rådet noterer med tilfredshed, at de danske myndigheder fortsat sigter på at reducere bruttogælden i forhold til BNP væsentligt med henblik på at tage højde for den fremtidige finansielle byrde som følge af befolkningens aldring. Fokuseringen på spørgsmål om langfristet holdbarhed i det opdaterede program hilses velkommen, og Rådet opfordrer den danske regering til at fortsætte sine bestræbelser på at tage højde for spørgsmålene i forbindelse med befolkningens aldring.

Rådet opfordrer de danske myndigheder til fortsat at prioritere strukturreformerne højt på den økonomisk-politiske dagsorden. Specielt kan det vise sig at være nødvendigt at udfolde bestræbelser for at øge arbejdsudbuddet. Rådet opfordrer derfor myndighederne til at overveje skattenedsættelser på arbejdsindkomst også efter 2002, for hvilket år der allerede er planlagt en skattenedsættelse. Da den danske økonomi i øjeblikket ser ud til at operere på et output-niveau, der ligger lidt over den potentielle produktion, skulle en sådan skattenedsættelse imidlertid kompenseres af udlignende budgetforanstaltninger for ikke at øge risikoen for overophedning.

(1) EFT L 209 af 2.8.1997, s. 1.

(2) Rådets udtalelse af 28. februar 2000 om Danmarks opdaterede konvergensprogram for perioden 1999-2005.